
Kārtība, kādā lauksaimniekiem piešķir valsts atbalstu īstermiņa aizdevuma veidā
Izdoti saskaņā ar Lauksaimniecības un lauku attīstības likuma 5. panta 3.1, ceturto un septīto daļu
· 1. Noteikumi nosaka valsts atbalstu, ko lauksaimniekiem piešķir īstermiņa aizdevuma veidā, lai nodrošinātu apgrozāmo līdzekļu pieejamību lauksaimniecības primāro produktu ražošanas procesa nodrošināšanai (turpmāk – atbalsts), kā arī kārtību, kādā piešķir, uzrauga un administrē atbalstu, tā apmēru un piešķiršanas kritērijus.
· 2. Atbalstu lauksaimniecības primāro produktu ražotājam (turpmāk – lauksaimnieks) piešķir Lauku atbalsta dienests.
· 3. Atbalstu Lauku atbalsta dienests piešķir kā de minimis atbalstu saskaņā ar Eiropas Komisijas 2013. gada 18. decembra Regulu (EK) Nr. 1408/2013 par Līguma par Eiropas Savienības darbību 107. un 108. panta piemērošanu de minimis atbalstam lauksaimniecības nozarē (Eiropas Savienības Oficiālais Vēstnesis, 2013. gada 24. decembris, Nr. L 352) (turpmāk – Komisijas regula Nr. 1408/2013).
· 4. Atbalstu nepiešķir Komisijas regulas Nr. 1408/2013 1. panta 1. punktā minētajām darbībām.
· 5. Lauksaimnieks var pretendēt uz atbalstu:
· 5.1. ja kārtējā gadā ir pieteicies ilgtspēju sekmējošam ienākumu pamatatbalstam saskaņā ar normatīvajiem aktiem par tiešo maksājumu piešķiršanas kārtību lauksaimniekiem;
· 5.2. ja lauksaimniecībā izmantojamā zeme ir deklarēta ilgtspēju sekmējošā ienākumu pamatatbalsta saņemšanai ar kultūraugu un zemes izmantošanas kodu 710 un 720, lauksaimniekam kārtējā gada 1. martā Lauksaimniecības datu centrā ir reģistrēti lauksaimniecības dzīvnieki;
· 5.3. ja ir sagatavojis un apstiprinājis uzskaites veidlapu par saņemto de minimis atbalstu atbilstoši normatīvajiem aktiem par de minimis atbalsta uzskaites un piešķiršanas kārtību un de minimis atbalsta uzskaites veidlapu paraugiem un pievienojis to šo noteikumu 6. punktā minētajam iesniegumam vai iesniegumā norādījis de minimis atbalsta uzskaites sistēmā sagatavotās un apstiprinātās veidlapas identifikācijas numuru.
(Grozīts ar MK 02.05.2023. noteikumiem Nr. 219)
· 6. Lai pieteiktos atbalstam, lauksaimnieks līdz kārtējā gada 1. septembrim iesniedz Lauku atbalsta dienesta elektroniskajā pieteikšanās sistēmā iesniegumu, apliecinot, ka pilnvaro Lauku atbalsta dienestu ieturēt atbalsta summu no kārtējā gadā aprēķinātā ilgtspēju sekmējošā ienākumu pamatatbalsta avansa maksājuma vai gala maksājuma.
(MK 02.05.2023. noteikumu Nr. 219 redakcijā)
· 7. Atbalstu lauksaimnieks ir tiesīgs saņemt vienu reizi gadā, ja ir atmaksāts iepriekš saņemtais atbalsts.
· 8. Atbalsta apmērs ir 60 euro par ilgtspēju sekmējošam ienākumu pamatatbalstam pieteikto hektāru, un to nosaka, ņemot vērā ilgtspēju sekmējošā ienākumu pamatatbalsta avansa apmēru, kas aprēķināts saskaņā ar Eiropas Parlamenta un Padomes 2021. gada 2. decembra Regulas (ES) 2021/2116 par kopējās lauksaimniecības politikas finansēšanu, pārvaldību un uzraudzību un ar ko atceļ Regulu (ES) Nr. 1306/2013 (turpmāk – regula 2021/2116), 44. panta 2. punkta "a" apakšpunktu.
· 9. Atbilstoši šo noteikumu 10. punktā minētajam nosacījumam Lauku atbalsta dienests katram atbalstam aprēķina subsīdiju ekvivalentu un to uzskaita kā valsts atbalstu.
· 10. Lauku atbalsta dienests subsīdijas ekvivalentu katram piešķirtajam atbalstam aprēķina, faktiski piemēroto procentu summu, kas noteikta ar procentu likmi 0 procenti gadā, atskaitot no procentu summas, kas jāmaksā saskaņā ar Eiropas Komisijas konkrētajam periodam noteikto bāzes likmi, kā arī riska likmi (bāzes un risku likmes publicētas Eiropas Komisijas Konkurences ģenerāldirektorāta tīmekļvietnē).
· 11. Ievērojot regulas  2021/2116 69. panta 1. punktu, Lauku atbalsta dienests elektroniskajā pieteikšanās sistēmā nodrošina ģeotelpiskā iesnieguma pieejamību.
(MK 02.05.2023. noteikumu Nr. 219 redakcijā)
· 12. Lauku atbalsta dienests 15 darbdienu laikā pēc iesnieguma saņemšanas to izvērtē un pieņem lēmumu par atbalsta piešķiršanu vai atteikumu to piešķirt.
· 13. Lauku atbalsta dienests izmaksātā atbalsta summu ietur no kārtējā gada ilgtspēju sekmējošā ienākumu pamatatbalsta avansa vai gala maksājuma.
(MK 02.05.2023. noteikumu Nr. 219 redakcijā)
· 14. Ja lauksaimnieks vienlaikus darbojas vienā vai vairākās nozarēs, tas nodrošina darbību vai izmaksu nodalīšanu atbilstoši Komisijas regulas Nr. 1408/2013 1. panta 2. un 3. punktam.
· 15. Atbalstu nepiešķir lauksaimniekam, kas atbalsta piešķiršanas brīdī uzskatāms par grūtībās nonākušu atbilstoši vienai no šādām pazīmēm:
· 15.1. lauksaimniekam ar tiesas spriedumu ir pasludināts maksātnespējas process;
· 15.2. viņam ierosināta tiesiskās aizsardzības procesa lieta vai tiek īstenots tiesiskās aizsardzības process;
· 15.3. viņa saimnieciskā darbība ir izbeigta;
· 15.4. lauksaimnieks atbilst normatīvajos aktos par maksātnespēju noteiktajiem kritērijiem, uz kuriem pamatojoties kreditors var pieprasīt maksātnespējas procedūru;
· 15.5. lauksaimnieka kredītreitings atbilst Komisijas regulas Nr. 1408/2013 4. panta 3. punkta "a" apakšpunktam.
· 16. Lauku atbalsta dienests de minimis atbalstu vienam vienotam uzņēmumam piešķir, nepārsniedzot Komisijas regulas Nr. 1408/2013 3. panta 3.a punktā noteikto de minimis atbalsta maksimālo apmēru. Šo noteikumu izpratnē viens vienots uzņēmums atbilst Komisijas regulas Nr. 1408/2013 2. panta 2. punktā minētajiem kritērijiem.
· 16.1 Atbalstu nevar kumulēt ar citu atbalstu par vienām un  tām pašām attiecināmajām izmaksām.
(MK 02.05.2023. noteikumu Nr. 219 redakcijā)
· 17. Lauku atbalsta dienesta lēmuma pieņemšanas datums par atbalsta piešķiršanu uzskatāms par de minimis atbalsta piešķiršanas datumu.
· 18. Lai nodrošinātu, ka lauku saimniecību apvienošanās, iegādes vai sadalīšanās gadījumā ir ievērots šo noteikumu 16. punktā minētais nosacījums, Lauku atbalsta dienests, uzskaitot de minimis atbalstu, ņem vērā šādus nosacījumus:
· 18.1. lauksaimniekiem apvienojoties, ņem vērā visu katram iesaistītajam lauksaimniekam iepriekš piešķirto de minimis atbalstu;
· 18.2. lauksaimniekiem sadaloties, saņemto de minimis atbalstu attiecina uz to lauksaimnieku, kas guvis labumu no iepriekš saņemtā de minimis atbalsta un kas pārņēmis darbības, kurām sākotnēji tika izmantots de minimis atbalsts, bet, ja minētā attiecināšana nav iespējama, saņemto de minimis atbalstu attiecina proporcionāli, pamatojoties uz lauksaimnieku pašu kapitāla bilances vērtību sadales faktiskajā datumā.
· 19. Lauku atbalsta dienests un lauksaimnieks ievēro Komisijas regulas Nr. 1408/2013 6. panta 4. punktā minētos datu uzglabāšanas nosacījumus.
· 20. Ja ir pārkāptas Komisijas regulas Nr.  1408/2013 prasības, Lauku atbalsta dienests lauksaimniekam uzliek par pienākumu atmaksāt visu  atbalsta pasākuma ietvaros saņemto valsts atbalstu. Atmaksu saskaņā ar Komercdarbības atbalsta kontroles likuma IV vai V nodaļu veic kopā ar procentiem no līdzekļiem, kas ir brīvi no valsts atbalsta.
· 21. Lauku atbalsta dienests līdz kārtējā gada 1. decembrim Zemkopības ministrijā iesniedz pārskatu par atbalstu piešķiršanu.
· 21.1 Atbalstu piešķir līdz regulas Nr. 1408/2013 7. panta 4. punktā un 8. pantā noteiktā termiņa beigām.
(MK 02.05.2023. noteikumu Nr. 219 redakcijā)
· 22. Atzīt par spēku zaudējušiem Ministru kabineta 2020. gada 14. maija noteikumus Nr. 299 "Noteikumi par valsts atbalstu īstermiņa aizdevumiem lauksaimniecībā Covid-19 izplatības negatīvās ietekmes mazināšanai" (Latvijas Vēstnesis, 2020, 96D. nr.; 2021, 77. nr.).
· 23. Saistības, ko lauksaimnieks ir uzņēmies saskaņā ar Ministru kabineta 2020. gada 14. maija noteikumiem Nr. 299 "Noteikumi par valsts atbalstu īstermiņa aizdevumiem lauksaimniecībā Covid-19 izplatības negatīvās ietekmes mazināšanai", ir spēkā līdz to pilnīgai izpildei.
· 24. Šo noteikumu 5.2. apakšpunktā minētās prasības īstenošanas termiņš attiecībā uz lauksaimniecības dzīvnieku reģistrāciju Lauksaimniecības datu centrā 2023. gadā ir 1. aprīlis.
(MK 02.05.2023. noteikumu Nr. 219 redakcijā)
· 25. 2023. gadā atbalsta apmērs ir 60 euro  par ilgtspēju sekmējošam ienākumu pamatatbalstam pieteikto hektāru, un to aprēķina saskaņā ar šo noteikumu 8. punktu.
(MK 04.07.2023. noteikumu Nr. 371 redakcijā)

